**O furnică şugubeaţă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O furnică şugubeaţă

A venit să vândă-n piaţă

Şapte boabe de grâu copt.

– Nu sunt şapte, sunt chiar opt!

– Costă cât? Un bob de grâu?

O întreabă un bondar.

– O să-ţi spun îndată, frate,

Să pun bobul pe cântar.

Scump e bobul meu de grâu.

Mă gândesc acum un pic…

Dacă vând – cu ce rămân?

Gata, nu mai vând nimic.

De la târg – direct la moară

Furnicuţa a plecat.

Trei saci de făină dulce

Un morar i-a măcinat.

Cu făina albă-n spate

Iute s-a întors acasă.

A încins rapid cuptorul

Şi acum e bucuroasă.

A copt zece plăcinţele.

Furnicuţa-i gospodină.

Pâine ai mereu pe masă

Dacă faci din grâu… făină.